|  |  |
| --- | --- |
| Teitl y gweithgaredd: | Teimladau – colli Tad-cu |
| Disgrifiad: | Trafod ar lafar sut mae Tim yn teimlo wedi colli ei dad-cu |
| Blynyddoedd ysgol: | CA2 |
| Sgìl Rhaglen Astudio posib: | Llafaredd – Gwrando – Siarad – Cydweithio a thrafod |
| Testun T. Llew Jones | *Tân ar y Comin* |
| Offer angenrheidiol: | * Copi o *Tân ar y Comin* o *Trysorfa T.Llew Jones* * Darn ychwanegol t 27-29 |
| Trefn a awgrymir: | * Darllenwch y ddwy ran i’r dysgwyr. Esboniwch fod llosgi’r garafán gyda’r corff ynddo yn hen draddodiad i’r sipsiwn, sydd eisoes ddim yn digwydd. * Esboniwch fod y sipsiwn yn Gristnogion a oedd yn credu mewn bywyd wedi marwolaeth yn y Nefoedd: ‘roedd e wedi mynd - gyda'r fflamau mawr a'r mwg . . . i fyny . . . i fyny i'r Nefoedd! I'r Nefoedd i gwrdd â'i hen gyfeillion’. * Trafodwch sut mae Tim yn teimlo wedi colli ei dad-cu. * Oes rhai o’r dysgwyr wedi cael profiadau trist tebyg? * Gofynnwch i’r dysgwyr drafod mewn grwpiau bach. * Dewch yn ôl at eich gilydd i bawb gael rhannu eu syniadau a’u profiadau. |
| Gweithgareddau gwahaniaethol: | Ewch â’r dysgwyr am dro i’r fynwent leol i chwilio am feddau sipsiwn. Edrychwch ar y cerrig beddau – ar enwau, oedran, teulu Edrychwch ar ddyluniad y cerrig beddau, i ba gyfeiriad y cwmpawd mae’r garreg yn wynebu? Pam mae rhai wedi codi? (Mwy nag un corff) |

Rhan ychwanegol……

Tynnodd y lamp oddi ar y bachyn yn y to. Trodd y pabwyr i lawr i'r gwaelod, nes oedd y fflam yn ddim ond rhimyn tenau, glas. Trodd sgriw'r caead bach ar yr olew. Wedi cael hwnnw'n rhydd, tywalltodd yr olew drewllyd o'r lamp ar draws gwely ei dad-cu ac ar lawr y garafán. Tynnodd y bocs matsys o'i boced. Gweddïodd fod un o'r rheini'n mynd i danio.

Yn rhyfedd iawn - fe daniodd y fatsien gyntaf a drawodd ar ymyl y bocs.

Gosododd y fflam fechan wrth ddillad gwely'r hen ŵr, lle roedd e wedi arllwys yr olew, ac ar unwaith gwelodd fflam newydd yn neidio i fyny. Gwelodd ddarn o hen bapur dyddiol yn y gornel o dan y bwrdd bach, a rhoddodd fflam fechan y fatsien wrth hwnnw hefyd. Fflamiodd y papur ar unwaith. Ond erbyn hynny roedd y dillad gwely'n fflamio hefyd ac roedd arogl drwg y flanced yn llosgi yn llond ei ffroenau.

Aeth allan o'r garafán. Gadawodd y drws ar agor y tro hwn er mwyn i wynt y nos allu mynd trwyddo i chwythu'r tân.

Gadawodd y comin wedyn, a cherdded ar hyd y ffordd fawr nes cyrraedd y bont. Arhosodd ar y bont gan anadlu'n gyflym, a chrio'n ddistaw yr un pryd.

Arhosodd yno'n hir gan gadw llygad ar y darn comin. A oedd y tân wedi cael gafael? Neu a oedd e wedi diffodd?

Yna gwelodd dafod o dân yn neidio i'r awyr! Roedd y to wedi llosgi drwyddo! Cyn pen winc roedd y comin yn olau i gyd gan y fflamau mawr a neidiai i'r awyr. O, roedd yr hen garafán yn llosgi'n dda! Yn well na charafán Amos Lovell. Ond wedyn, roedd ei dad-cu yn llawer gwell dyn nag Amos Lovell.

Ac yn awr nid oedd ei dad-cu yn swp o glai oer yn y garafán - na - roedd e wedi mynd - gyda'r fflamau mawr a'r mwg . . . i fyny . . . i fyny i'r Nefoedd! I'r Nefoedd i gwrdd â'i hen gyfeillion - Sol Burton, Amos Lovell, Abram Wood, Gideon Lee a'r lleill. . .

Cododd cwmwl sydyn o wreichion a thân o'r garafán; ac yna dechreuodd y tân fynd i lawr yn araf.

Trodd Tim oddi wrth y bont a cherddodd ymaith. Yr oedd e wedi ffarwelio am byth â'i dad-cu a'r bywyd roedd y ddau wedi'i dreulio yn yr hen garafán. Aeth i lawr y lôn at y ffermdy gwag.

 t.27-29.